KIRJALLINEN KYSYMYS E-2784/99 esittäjä(t): Alexandros Alavanos (GUE/NGL) komissiolle. Uhrien omaisille lento-onnettomuuden jälkeen maksettavat korvaukset.



Virallinen lehti nro 374 E , 28/12/2000 s. 0014 - 0015



KIRJALLINEN KYSYMYS E-2784/99 esittäjä(t): Alexandros Alavanos (GUE/NGL) komissiolle (18. tammikuuta 2000) Aihe: Uhrien omaisille lento-onnettomuuden jälkeen maksettavat korvaukset Monia kuolonuhreja vaatineen, ukrainalaiselle Aerosweet Airlines-yhtiön Jakovlev-koneelle 17.12.1997 Pohjois-Kreikassa sattuneen onnettomuuden jälkeen lento-onnettomuuksia tutkiva komitea on esittänyt johtopäätöksensä ja katsonut lentoyhtiön olevan onnettomuudesta vastuussa, eikä tätä tosiseikkaa ole asetettu kyseenalaiseksi. Tähän mennessä uhrien omaiset eivät ole saaneet mitään korvausta tai etumaksua korvauksesta uhrien tunnistamisen jälkeen ja neuvoston asetuksen (EY) N:o 2027/97(1) mukaisesti. Lentoyhtiö ei ainoastaan vaikuta haluttomalta maksamaan korvauksia, vaan myös pitää uhrien omaisia eri tavoin pilkkanaan. Yhtiön pääjohtaja 23.4.1999 päivätyssä, liikenneministerille osoitetussa kirjeessään ja myös Ukrainan hallituksen edustaja ovat ilmoittaneet, että mikäli Aerosweetin lentoja Kreikkaan ei jatketa, sen vakuutusyhtiö (Sedgwick Aviation Limited) ei ryhdy maksamaan korvauksia uhrien omaisille. Kun otetaan huomioon tämä raaka kiristys, joka suuntautuu uhrien omaisia vastaan, komissiolta kysytään: 1. Onko Aerosweet-yhtiöllä reittilentoja tai tilauslentoja muihin Euroopan unionin maihin? 2. Mitkä ovat Aerosweet-yhtiön velvoitteet neuvoston asetuksen (EY) N:o 2027/97 mukaan? 3. Millä tavoin komissio voi puuttua asiaan neuvoston asetuksen (EY) N:o 2027/97 mukaisesti saadakseen yhtiön taivutettua maksamaan korvauksia uhrien omaisille ottaen huomioon, ettei heillä ole mahdollisuuksia suoriutua pitkään kestävän ja kalliin oikeustaistelun kustannuksista? (1) EYVL L 285, 17.10.1997, s. 1. Loyola de Palacion komission puolesta antama vastaus (10. maaliskuuta 2000) 1. Saatavilla olevien tietojen mukaan Aerosweet Airlinesilla on tällä hetkellä Ukrainasta Ateenaan joka viikko useita reittilentoja, jotka se lentää Boeing 737 -koneilla. Komissiolla ei ole tietoa Aerosweet Airlinesin tilauslennoista. 2. Lentoliikenteen harjoittajien korvausvastuusta onnettomuustapauksissa 9. lokakuuta 1997 annettu neuvoston asetus (EY) N:o 2027/97 julkaistiin Euroopan yhteisöjen virallisessa lehdessä 17. lokakuuta 1997, mutta se tuli voimaan vasta 17. lokakuuta 1998. Lisäksi asetuksen keskeiset säännökset, jotka koskevat mm. korvauksen ennakkomaksua ja rajoittamattoman korvausvelvollisuuden soveltamista kuoleman- ja loukkaantumistapauksissa eivät velvoita yhteisön ulkopuolisia liikenteenharjoittajia. Siitä syystä kysyjän mainitsemassa onnettomuustapauksessa ei sovelleta asetusta vaan otaksuttavasti vuoden 1929 Varsovan sopimusta, joka todennäköisesti rajoittaa liikenteenharjoittajan korvausvelvollisuuden määrää. 3. Komissio ei voi puuttua tähän tapaukseen. Kun onnettomuustutkimusten päätelmät ovat selvät, lentoyhtiö sopii yleensä korvauksista uhrien omaisten kanssa. Jos sopimukseen pääseminen kuitenkin osoittautuu mahdottomaksi, ainoa vaihtoehto saattaa olla asian vieminen oikeuteen. Joidenkin uhrien omaiset ovat ilmeisesti tehneet näin.